John Vinther (KF), 2000-11-23:
For nylig afsagde retten i Nykøbing Falster en bemærkelsesværdig dom.
Den pågældende dom blev efterfølgende stadfæstet af Østre Landsret.
Indenrigsministeren burde i virkeligheden lade denne dom oversætte, optrykke i plakatstørrelse og udsende til de lande, hvor vi udmærket godt ved, at de kriminelle kommer fra.
Det handler nemlig om at udsende det helt klare signal:
Venner, hvis I overvejer at komme her til landet alene med det formål at nå at stjæle så meget som overhovedet muligt, inden I igen bliver sendt hjem, skal I slet ikke komme, for det kan ikke betale sig.
I skal hverken komme som turister eller forklædt som asylsøgere.
Men det signal er det endnu ikke rigtig lykkedes at få afsendt, og derfor kommer de kriminelle altså her til landet.
I sommer var der højfokus på problemet, og det var her, indenrigsministeren kom med den efterhånden berømte melding, at de kriminelle asylsøgere skulle isoleres på en øde ø.
Det er jo en idé, som vi fra konservativ side kun kunne bakke op, og vi kan heller ikke umiddelbart forstå den modstand, indenrigsministeren løb ind i.
Middelgrunden
Dengang var der ingen kritik, og Middelgrundløsningen har den fordel, at det kræver en langt mindre politiindsats at overvåge den, end tilfældet er med Sandholmlejren, og derfor er den altså en bedre løsning end Sandholmlejren.
Vores melding er klar: Vi hepper på indenrigsministeren i kampen for at overtale Det Radikale Venstre.
Men jeg er også nødt til at sige, at jeg har aldrig nogen sinde haft held i spil, og også denne gang tror jeg desværre, at jeg holder på den tabende part. Nu er isolering jo i bund og grund en nødløsning, der dækker over det reelle problem, nemlig at sagsbehandlingstiden er så lang, at de kriminelle får rigelig tid til at boltre sig i Allerøds righoldige butiksliv.
Derfor ønsker Det Konservative Folkeparti, at der iværksættes en række tiltag med det formål at nedbringe sagsbehandlingstiden.
For det første skal der iværksættes en lynbehandling, en
rigtig lynbehandling.
Det siger sig selv, at mange af de kriminelle vil blive væk, hvis de ved, at sagsbehandlingen ikke tager meget mere end et par døgn, og at de i øvrigt i de par døgn vil være isoleret et sted, for så tjener det jo ligesom ikke noget formål at tage hertil.
For det andet ønsker vi, at alle asylsøgere, der kommer fra lande, der erfaringsmæssigt tegner sig for en uforholdsmæssig stor del af kriminaliteten, overgår til behandling efter åbenlyst grundløs-proceduren.
Jeg skal her på vegne af Det Konservative Folkeparti og Venstre fremsætte følgende:
Forslag til vedtagelse »Folketinget opfordrer regeringen til sætte aktivt ind for at stoppe asylansøgeres kriminalitet, herunder at realisere de tanker og ideer, som indenrigsministeren flere steder i dagspressen har givet udtryk for om isolering af kriminelle asylsøgere.
Samtidig opfordrer Folketinget regeringen til - omgående at iværksætte foranstaltninger med henblik på en lynsagsbehandling af asylansøgere fra lande, der erfaringsmæssigt tegner en uforholdsmæssig stor andel af kriminelle asylansøgere, herunder - snarest at fremsætte forslag til en ændring af udlændingeloven, således at sådanne asylansøgere overgår til behandling efter åbenbart grundløs-proceduren, og således at Dansk Flygtningehjælp ikke medvirker i åbenbart grundløs-proceduren eller i Flygtningenævnet.«